# Die Schedelsche Weltchronik (deutsch):123

| 122 <<<Vorheriges Blatt | Die Schedelsche Weltchronik Blatt CXXIII | Nächstes Blatt>>> 124 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CXXII verso:

Euticianus der babst auß Thuscia von der statt Luna geporn saße nach dem bapst Felix zu Rome. gar ein heilig vnd gelert man. Diser setzet das auff dem altar die newen frucht vnd allermaist ponen vnd weyntrawben solten gesegnet werden. Item das die. die die martrer begraben wolten solchs on ettliche zum gotßdienst geordnete klaider nit tun solte. sunderlich hinder ime. Man sagt er hab mit siener aygen hand. iij$^c$. martrer begraben. aber als er .xiiij. briester .v. diacon vnd .ix. bischoff geweyhet het do wardt auch er mit marter bekro$^e$net am .xxv. tag des manats Julij vnnd saße ein iar einen monat vnnd einen tag. deßmals feyret der stu$^o$l acht tag Ettlich schreiben er hab acht iar vnd .x. monat im babsthumb gelebet.
Caius der babst ein Dalmacier auß dem geschlecht des kaisers Diocleciani was ein go$^e$tlicher man der die o$^e$rden der weyhe außtaylet durch die als durch stapfeln ymant zu bischoflicher wirdigkeit aufstige. Er taylet auch den diaconen die gegent auß die geschihten der martrer zebeschreiben. vnd setzte dz kein lay einichen geweihten in gericht fordern solt. das auch einich haid oder ketzer nicht gewalt solt haben einichen cristen menschen anzeclagen. als aber zu den zeiten Diocletiani wider die cristen ein gro$^e$ßereverfolgung dann vormals nye entstund. do enthielt er sich an verborgen enden vnder der erden. zu letst wardt er von den verfolgern gefangen vnd mit sambt Gabinio seim bruder vnd mit Susanna desselben seines bruders tochter mit marter bekro$^e$net. vnd begraben am .xxij. tag des monats Aprilis. Er saße .ix. iar .iiij. monat .ix. tag der stu$^o$l ru$^o$t deßmals .xi. tag. Eusebius schreibt diser babst sey .xv. iar geseßen.
Paulus der Samosatenischer bischoff gar ein hoherfarner man hat zu disen zeiten die ketzerey Arthemonis erwecket. Dieselb ketzerey wider sprach der iunckfrawschaft marie. vnd hielt dz maria sich nach der gepurt Christi mit ihrem man Joseph vermischet vnd andere su$^e$n geporn het. Als diser Paulus zu eim bischoff zu Anthiochia erkorn wardt do hielt er sich zeuil hohfertigclich. also das er zu zeiten vor hohfart in gegenwürtigkeit viel vor vnd nachgeender lewt schriften herwider laße vnd seend brieff tichtet. darumb vil menschen von diss mans stoltzmu$^e$tigkeit wegen den cristenlichen glawben verachteten. wo aber dieselben lewt zu disen vnßern zeiten die hohfart. das geprengk. pomp vnd vbermassigkeit der gaistlichen anschawen vnd souil ko$^e$stlich gekaidt iunge hoflewt auff freydigen pferden vnd die schar der nach folgenden briester in souil guldinen geschmucken vnd klaidungen der ko$^e$stlichsten vnd besten farb allenthalben vber die pferd abhangende sehen solten so wu$^e$reden sie flu$^o$chen vnd sprechen. das solche bischoff oder gaistlich außerhalb einer gleichnus oder schein der gaistlichkeit mit Christo kein gemainschaft hetten. Diser Paulus widersprache das der sun gottes auß dem himel herab gestigen wer. sunder er solt von Maria den vrsprung vnd auß der erden seinen anfang gehabt haben. darumb wardt er in dem concili zu Antiochia mit aller deßmals gegenwertigen bischoff verwilligung offenlich verdambt. vnd allermaist auß vrteil Gregorij des Cesariensischen bischofs vnnd hailigen mans. der in demselben concili auch entgegen was vnd nachfolgend vmb cristenlichs glawbens willen gemartert wardt.
Manes der ketzer auß Persia pirtig ein listiger vnd teu$^e$flischer man grober sitten vnd lebens ist zu disen zeiten gewesen. Diser ketzer getorste sich christum nennen vnd fordert .xij. iunger zu ime mit den er in allen dingen ein glawbwirdihkeit machen mo$^e$cht vnd er machet zu erto$^e$dtung der betrognen sele ein schedlich gedicht schentlicher lere von kirchpru$^e$chigen vnd ertrachten lu$^e$gen damit er sichselbs vnd auch sein nach folger betroge. dann er sprach das Christus den awgen der menschen nit einen warhaftigen leichnam sunder ein eytle pildnus eins gedichten flaischs gezaigt het. Diser ketzer mit seinen nachfolgern sprach das zwen anfang wern. einer des gu$^o$ten. der ander des bo$^e$sen. einer des liechts. der ander der finsternus. Er verachtet das alt testament vnd sahe allain das new an. Also hat die ketzerey der manicheorum von im den vrsprung genomen. Aber gleicherweiß als diser ketzer Manes von seiner vngu$^o$tigkeit vnnd hohfart wegen gescholten ward. also wird Anatolous der Laodicensich bischof von seiner gaistlichkeit vnnd lere wegen hohgelobt.
Felix der briester. vnd Eusebius der mu$^e$nch sin in diser verfolgung zu Terracina in der statt des lands Campanie vmb cristenlichs glawbens willen geto$^e$dt. dann als Eusebius die hailigen martrer Julianum vnd Cesarium die briester begraben vnd von dess wegen vil menschen zum glawben gekert vnd getauft het do wardt er mit Felice dem babst ellendigclich fu$^e$r gericht gefu$^e$rt vnd do er den go$^e$tern nit opffern wolt enthawbtet am fu$^e$nften tag nouembris.
Cesarius der diacon vnd Julianus der briester sind einen tag vor den yetzgenanten martrern in derselben statt erto$^e$dt worden. dann als derselb Cesarius vil tag in der fangknus allein gehelligt worden was. da ward er darnach mitsambt Juliano in einen sack gesendet vnd in das meer gestu$^e$rtzt am ersten tag des monats nouembris. Adiochus der briester. Tyrasius der diacon vnd Felix der subdiacon ettwen sancti Policarpi iungern die er von predigens wegen des glawbens vom orient in Galliam gesendet het warden in der statt Angustuno in Gallia gelegen mit ettlecher marter bekru$^e$net.

## CXXIII recto:

Tacitus der ro$^e$misch kaiser empfieng nach Aureliano das kaiserthumb von dem Ro$^e$mischen rat vnd volck. In dess erwelung sprach ein ro$^e$mischer ratherr. Ein herr mag on einen fu$^e$rsten nit wol lang besteen darumb fordert die notturft einen zeerwelen dann man sagt das die teu$^e$tschen die gegent ihenßhalb Rheins vberfallen vnd die starcken stett. die edeln. reichen vnd machtigen beku$^e$mert haben. demnach gab der gantz ro$^e$misch rat sein stymm vnd wal disem Tacito. der was von seiner tugent vnd gentzigkeit wegen wol ein geschickt vnd tu$^e$glich man zu regirung gemains nutz. das gelt so er anhayms sammlt geprauchet er zuuersoldung der ritterschaft. Er wz gar eins massigen lebens vnd begeret sawrer speis. Er badet selten. vnd was in dem alter kreftiger. het lust in mancherlay gleßern. Er aße kein prot dann allain trucken. vnd was der gepew gar hoh verstendig. der marmorstein begirig. vnd zu fahung des wildprets geflissen. Zu letst wardt er auß haimlichem zuschu$^o$b der ritterschaft amm sechsten monat seins kaiserthumbs erslagen. Aber ettlich sagen er sey an einer kranckheit vergangen. Er hat von ku$^e$rtze wegen der zeit nichts großartigs geu$^e$bet. er hieße den monat septembris nach ime Tacitum nennen. dann er wardt darinn geporn vnd zu kaiser erkorn.
Florianus des benanten Taciti bruder erlanget nach seinen bruder das kaiserthumb doch nit auß wale des ro$^e$mischen rats sunder auß seiner bewegnus. als wer dz kaiserthumb erblich. dann er weßt das Tacitus in eim rat beschworn was dz sie nach seinem absterben nit seine su$^e$n sunder einen gu$^o$tten vnd darzu tu$^e$glichen man zu kaiser erwelen solten. dannoch behielt diser Florianus das kaiserthumb zwen monat vnd ward erslagen. Diser Florianus was ein nachfolger bru$^e$derlicher sitten. doch nit in allen dingen. dann er was zu herschung begiriger denn sein bruder vnd ime deßhalb nit gantz gemess
Probus der ro$^e$misch kaiser anhayms vnd außwendig ein beru$^e$mbter mann wardt nach Tacito auß ku$^o$r aller redlichen mann zu kaiser gemacht. vnnd regiret die werlt gar fridsamlich. Diser was auß Pannonia von der statt Syrmium. von der muter edler dann vomm vater geporn. massiger erbschaft. nit grosser gesipter verwantschaft. vnd in kaiserlichem stand vnd auch dauor an hohedeln tugenten leu$^e$chtende. vnd als er nw in ritterlichen hendeln beru$^e$mbt was. vnd die pflegnus des gemainen nutzs empfangen het. do erlediget er die von den Barbarischen vo$^e$lckern belegerten Gallier mit großer glu$^e$ckseligkeit. vnd warden. xl$^m$. menschen erschlagen. vnd. lxx. treffenlich stett an fencknus der feind gerochen. Diser Probus hat auch Saturninum dem kayser in orient mit mancherlay kriegen bestritten. vnd auch Proculum vnd Bonosum bey Co$^e$lne in Gallia herschende schnelligclich gedru$^e$cket. Zu letst kome er anhayms in Sirmium in willen sein vaterlich land zeerheben vnd zeerweytern. das beweget die ritter zu vnwillen das ise ine in einen eyßnin thu$^o$rn flihende erschlugen. im sechsten iar seins kaiserthumb.
Carus der ro$^e$misch kaiser empfieng nach Probo das kaiserthumb. Diser hat sein zwen su$^e$ne Numerianum vnd Carinum pald zu gubernirung des kayserthumbs angelaytet vnd zu kaisern gemacht vnd mit ine zway iar geregirt. aber die weil er einen krieg wider die Sarmathas fu$^e$ret do kome im botschaft von aufru$^o$r der Persier. also zohe er gein orient vnd bestritte sie vnd wardt im heergeleger an dem fluss Tigris mit eim tonderplitz erslagen. so wardt Nuemrianus durch haymichen zuschu$^o$b an eim pett von wetagens wegen der awgen ligende erto$^e$dt. Derselb fu$^e$rtraffe alle poeten seiner zeit. Aber Carinus mit allen lastern beflecket. ein stettiger eebrecher wardt von Diocleciano in Damacia vberwunden. also die straff seiner mißtat leydende.
Dioclecianus auß Dalmacia gar tunckler oder niderer gepurt wardt in tausenten xli. iar vonerpawung der statt Rom vomm heer zu kaiser erwelet. als ein aufru$^o$r in Gallia entstu$^o$nd. do schicket er maximianum herculenm mit eim heer derselbsthin. der dann das groß volck pald stillet. dieweil sich aber allenhalben krieg erhu$^o$ben. den allen Dioclecianus allain nit widersteen mocht do erkiset er ime Maximianum. auch Constancium vnd Maximinum galerium zu mitheilffern des kaiserthumb. Maximianus bracht Brittanniam nach. x. iarn wider an das riech. Aber Constantius hat vil tausent teu$^e$tscher in Gallia dohin sie versoldet komen zu tod geschlagen vnnd Galliam befridet. Dazwischen zohe Dioclecianus in Egipten vnd belegert Alexandriaz. die erobert er nach acht monaten vnd gabe die den weppnern zerru$^e$dern. Diaoclecianus was listigclich sittig. anschlegig vnd zumal subtil an sinnreichigkeit vnd ein fastfleiyssiger vnd emssiger fu$^e$rst. die andern vor ime warden geru$^e$ßet. aber er gepote sich anzebetten. Aber Maximianus wz ein ernstlich man vnsytlicher sinne. der sein hartmu$^e$tigkeit mit scheu$^e$hlichkeit seins antlitzs anzaiget. Als nw allenthalben die aufru$^o$r gestillet warden do schaffeten Dioclecianus im aufgang vnd Maximianus im nidergang die kirchen zeuerwu$^e$esten. vnd Dioclecianus tailet das kaiserthum vnd setzet sich zu ru$^o$. lebet. lxxiij. iar vnnd wardt mit gift außgelo$^e$scht.